Arlene Foster
Arlene Forster er en nordirsk politiker. Hun har været leder af Democratic Unionist Party (DUP) fra 2015 til 2021 og nordirsk Førsteminister, dvs. leder af den nordirske selvstyreforsamling, fra 2016-2017 og igen fra 2020 til 2021. Hun har en universitetsgrad i jura fra Queen’s University i Belfast.
Arlene Foster og DUP er stærke tilhængere af Nordirlands tilhørsforhold til Storbritannien, og partiet fik en vigtig rolle i britisk politik i Westminster da det, efter det valg som premierminister Theresa May udskrev i 2017, indtog rollen som støtteparti for den konservative mindretalsregering gennem den periode, hvor Theresa May forsøgte omsætte Brexitafstemningens resultat til konkrete aftaler med EU. På grund af den måde Theresa May forsøgte at løse problemet med grænsen mellem Irland og Nordirland, spillede Arlene Foster som partileder for DUP en vigtig rolle som støtte for den fraktion i Conservative Party, som ikke ville godkende daværede britiske premierminister Theresa Mays bud på en skilsmisseaftale fra EU og som endte med at vælte hende og bane vejen for Boris Johnson. Efter dennes massive valgsejr ved parlamentsvalget i december 2019 endte DUP, og dermed Arlene Foster, i en position uden indflydelse. 
I april 2021 trak Arlene Foster sig som leder af DUP efter at et stort antal af partiets valgte repræsentanter, både i Nordirland og i parlamentet i London, udtrykte mistillid til hendes måde at lede partiet på.